P6_TA(2005)0055

Moldovan vaalit

Euroopan parlamentin päätöslauselma Moldovan parlamenttivaaleista

Euroopan parlamentti, joka

- ottaa huomioon aiemmat päätöslauselmansa Moldovan tilanteesta ja etenkin 18. joulukuuta 2003 antamansa päätöslauselman [1],

- ottaa huomioon Moldovan ja EU:n välisen kumppanuus- ja yhteistyösopimuksen, joka allekirjoitettiin 28. marraskuuta 1994 ja joka tuli voimaan 1. heinäkuuta 1998,

- ottaa huomioon komission 12. toukokuuta 2004 antaman tiedonannon Euroopan naapuruuspolitiikasta (KOM(2004)0373),

- ottaa huomioon EU:n ja Moldovan välisen parlamentaarisen yhteistyökomitean 11. kesäkuuta 2003 antaman loppulausuman ja suositukset,

- ottaa huomioon Moldovaa koskevan toimintasuunnitelman, joka annettiin EU:n ja Moldovan yhteistyöneuvoston kokouksen hyväksyttäväksi 22. helmikuuta 2005,

- ottaa huomioon puheenjohtajavaltion 9. helmikuuta 2005 Euroopan unionin puolesta antaman julkilausuman tulevista Moldovan parlamenttivaaleista,

- ottaa huomioon Etyjin Demokraattisten instituutioiden ja ihmisoikeuksien toimiston ODIHR:n tarpeiden arviointivaltuuskunnan raportin Moldovan parlamenttivaaleista,

- ottaa huomioon työjärjestyksen 103 artiklan 4 kohdan,

A. ottaa huomioon, että Euroopan naapuruuspolitiikassa tunnustetaan Moldovan EU-pyrkimykset ja sen merkitys maana, jolla on tiiviit historialliset, kulttuuriset ja taloudelliset siteet EU:n jäsenvaltioihin,

B. ottaa huomioon, että EU:n naapuruuspolitiikan puitteissa on laadittu toimintasuunnitelma, joka sisältää ehdotuksia sellaisten poliittisten ja institutionaalisten uudistusten tukemiseksi, joiden avulla Moldova voi integroitua vähitellen EU:n toimintalinjoihin ja ohjelmiin,

C. toteaa, että todellinen ja tasapainoinen kumppanuus voi kehittyä ainoastaan demokratian, oikeusvaltion sekä ihmis- ja kansalaisoikeuksien kunnioittamista koskevien yhteisten arvojen pohjalta,

D. panee merkille, että Moldovan presidentti Vladimir Voronin ilmoitti 11. joulukuuta 2004, että hänen maallaan "ei ole muuta vaihtoehtoa" kuin pyrkiä viipymättä kohti integroitumista Euroopan unioniin,

E. ottaa huomioon Moldovassa 6. maaliskuuta 2005 järjestettävät parlamenttivaalit,

F. katsoo, että vaaleja on pidettävä tärkeänä kokeena, jolla mitataan Moldovan demokratian kehitystä ja sen sitoutumista yhteisiin arvoihin,

G. ottaa huomioon, että Etyj/ODIHR:n ja Euroopan neuvoston Venetsian komission vaalilain ja vaalihallinnon mahdollisista parannuksista antamia yhteisiä suosituksia ei ole vielä pantu kokonaisuudessaan täytäntöön,

H. toteaa, että valtion julkisiin tiedotusvälineisiin kohdistama valvonta ja yksityisiin tiedotusvälineisiin kohdistama painostus sekä yleensä tiedotusvälineisiin pääsyn puuttuminen on herättänyt vakavaa huolta; toteaa, että huolestuneisuutta on herättänyt myös hallintoresurssien väärinkäyttö virassa olevien ehdokkaiden hyväksi,

I. toteaa, että vaaliluetteloiden suhteen esiintyy edelleen epävarmuutta ja että tämä koskee etenkin ulkomailla asuvien ja opiskelijoiden äänestysmahdollisuuksia,

J. toteaa, että Moldovan hallitus on syyttänyt Moldovasta irtautuneen itäisen Transnistrian alueen viranomaisia jännitteiden lisäämisestä maaliskuussa pidettävien vaalien alla, koska viranomaiset olivat mobilisoineet reservinupseereita ja keskittäneet aseistettuja joukkoja,

K. korostaa, että uuden hallituksen demokraattinen legitiimiys parantaa mahdollisuuksia edetä kohti Transnistrian konfliktin kattavaa ratkaisua Moldovan itsemääräämisoikeutta ja alueellista koskemattomuutta kunnioittaen;

1. pitää tärkeänä, että EU:n ja Moldovan suhteita lujitetaan entisestään muun muassa nimittämällä pikaisesti Euroopan unionin Moldovan-erityisedustaja ja avaamalla komission lähetystö Moldovassa, ja toteaa, että on työskenneltävä yhdessä vakauden, turvallisuuden ja vaurauden lisäämiseksi Euroopan mantereella ja uusien jakolinjojen syntymisen estämiseksi;

2. ilmaisee vahvan ja jatkuvan tukensa Moldovan kansalaisten pyrkimyksille saada Moldovassa aikaan täysin toimiva demokratia ja se, että maassa kunnioitetaan oikeusvaltioperiaatetta sekä ihmisoikeuksia;

3. korostaa, että tulevilla vaaleilla ja etenkin demokratian sääntöjä koskevien kansainvälisten normien noudattamisella vaalien aikana on keskeinen merkitys Moldovan ja Euroopan unionin välisten suhteiden kehitykselle;

4. kehottaa Moldovan viranomaisia huolehtimaan siitä, että kaikki vapaiden ja oikeudenmukaisten parlamenttivaalien edellytykset täyttyvät sekä vaalipäivänä että vaalikampanjan aikana, ja varmistamaan, että Moldova noudattaa Euroopan neuvoston ja Etyjin vahvistamia kansainvälisiä sitoumuksia;

5. kehottaa Moldovan viranomaisia erityisesti varmistamaan, että vaalit järjestetään avoimesti, vaalikampanjaa käsitellään tiedotusvälineissä puolueettomasti ja monipuolisesti ja että valtion hallinto suhtautuu tasapuolisesti kaikkiin ehdokkaisiin, puolueisiin sekä näiden kannattajiin;

6. vetoaa Moldovan viranomaisiin sen puolesta, että kaikille maan kansalaisille, myös opiskelijoille, maan ulkopuolella työskenteleville ja niille, joiden henkilötodistukset vanhentuvat juuri ennen vaaleja, taataan oikeus äänestää;

7. panee tyytyväisenä merkille, että Moldovan viranomaiset ovat kutsuneet kansainvälisiä tarkkailijoita seuraamaan parlamenttivaaleja, mutta kehottaa niitä antamaan saman mahdollisuuden myös Moldovan kansalaisyhteiskunnan edustajille;

8. kehottaa jäsenvaltioita ja erityisesti Italiaa ja Portugalia, joissa suurin osa Moldovasta muuttaneista asuu, etsimään keinoja, joiden avulla Moldovan suurlähetystöt voivat avata äänestyspaikkoja muuallakin kuin suurlähetystöissä ja siten helpottaa mahdollisimman monen moldovalaisen maahanmuuttajan pääsyä äänestämään;

9. kehottaa Moldovaa ja siitä irrottautunutta Transnistrian aluetta aloittamaan jälleen neuvottelut ja kehottaa sovittelijoita tehostamaan ponnistelujaan tämän prosessin hyväksi; vahvistaa tukevansa jatkossakin konfliktin ratkaisemista hyödyntämällä kaikkia käytössään olevia keinoja läheisessä neuvonpidossa Etyjin kanssa;

10. pitää tässä suhteessa myönteisenä neuvoston 26. elokuuta 2004 tekemää yksimielistä päätöstä [2] kohdistaa 27. helmikuuta 2005 asti erilaisia rajoituksia, kuten viisumikieltoja, seitsemääntoista Transnistrian johtajaan, joiden katsotaan olevan vastuussa konfliktin poliittisen ratkaisun estämisestä;

11. muistuttaa yhteistä kriisinhallintaa koskeneesta neuvoston ehdotuksesta ja korostaa, että Venäjällä on suuri vastuu tilanteesta alueella, koska sillä on Transnistriassa edelleen 2500 sotilasta, jotka sen olisi vuonna 1999 Istanbulissa pidetyssä Etyjin huippukokouksessa tehdyn päätöksen mukaan pitänyt vetää pois vuoden 2002 loppuun mennessä;

12. kehottaa puhemiestä välittämään tämän päätöslauselman neuvostolle, komissiolle, Euroopan neuvoston pääsihteerille, Etyj/ODIHR:n johtajalle sekä Moldovan, Romanian, Venäjän, Ukrainan ja Yhdysvaltojen hallituksille ja parlamenteille.

[1] EUVL C 91 E, 15.4.2004, s. 692.

[2] EUVL L 279, 28.8.2004, s. 47.

--------------------------------------------------